钦定古今图书集成/明伦汇编/官常典/第728卷 > 马塈 娄钤辖
## 钦定古今图书集成/明伦汇编/官常典/第728卷 > 马塈 娄钤辖

按《宋史忠义传》：“塈，宕昌人也。一家父叔兄弟皆以忠
勇为名将，而塈与其兄坤特显。咸淳中，塈知钦州，徙
知邕。邕地接六诏、安南，旁通诸溪峒，抚御少失宜，往
往召乱。塈镇抚诸蛮及治关隘，皆有条理，大理不敢
越善阐，安南不敢入永平，诸峒皆上帐册，边陲晏然。
广西经略李兴上其功，加阁门宣赞舍人。未几，以左”
武卫将军征入朝。已而宋亡，塈因留静江，总屯戍诸
军，护经略司印守城。至元十四年，平章阿里海牙攻
广西，塈发所部及诸峒兵守静江，而自将三千人守
严关，凿马坑，断岭道。大兵攻严关，不克，乃以偏师入
平乐，过临桂，夹攻塈。塈兵败，退保静江。平章使人招
降，塈发弩射之。攻三月，塈夜不解甲，前后百馀战，城
中死伤相藉，讫无降意。城东隅稍卑，大军阳攻西门，
以精兵夜决水闸攻东门，破其外城。塈闭内城城守，
又破之。塈率死士巷战，刀伤臂，被执，杀之，断其首，犹
握拳奋起，立逾时始仆。静江破，邕守马成旺及其子
都统应麒以城降，独塈部将娄钤辖犹以二百五十
人守月城不下。阿里海牙笑曰：“是何足攻！”围之十馀
日，娄从壁上呼曰：“吾属饥，不能出降，苟赐之食，当听
命。”乃遗之牛数头、米数斛。一部将开门取归，复闭壁。
大军乘高视之，兵皆分米，炊未熟生脔，牛啖立尽。鸣
角伐鼓，诸将以为出战也，甲以待。娄乃令所部入，拥
一火炮然之，声如雷霆震城，城皆崩，烟气涨天，外兵
多惊死者。火熄，入视之，灰烬无遗矣。